7 Card Stud
<s>7 Card Stud (također poznat pod nazivom seven-card stud) je varijanta pokera.</s><s>Do popularizacije Texas Hold'ema bila je najpoznatija i najčešće igrana varijanta pokera u Sjedinjenim Američkim Državama.</s><s>Obično se igra s između dva i osam igrača, iako igra s točno osam igrača zahtijeva dodatna pravila u slučaju da svi igrači ostanu u igri do podjele sedme karte.</s><s>U igri s profesionalnim igračima koji često odustaju s lošim rukama, igra s devet ili deset igrača je moguća, no u praksi vrlo rijetka.</s>

<s>Povijest 
Rani razvoj 7 Card Studa nije u potpunosti poznat, iako se vjeruje da je negdje sredinom 19. stoljeća nastao iz 5 Card Studa dodavanjem još dvije karte kako bi se igra učinila zanimljivijom.</s><s>5 Card Stud dugo je bio popularnija verzija, no kako se kvaliteta igre i znanje o strategiji s vremenom poboljšavalo, mnogi vrhunski igrači svog vremena nadišli su jednostavnost 5 Card Studa i prešli na složeniji 7 Card Stud.</s><s>7 Card Stud je tako dugo bio najpopularnija varijanta pokera u kasinima diljem svijeta, sve dok ga s prvog mjesta nije izgurala rastuća popularnost Texas Hold'ema, dijelom izazvana pomoću World Series of Poker serije turnira i njene popularizacije kroz online poker ranih 2000-ih godina.</s><s>Međutim, 7 Card Stud je i dalje ostao jedna od omiljenih igara i profesionalaca u igrama s najvišim ulozima, i amatera u kućnim poker partijama; a stvorene su i njegove varijante 7 Card Stud Hi-Lo i Razz koje kroz nove razvoje pravila igre zahtijevaju i nove strategije i postavljaju nove izazove najvećim umovima pokera.</s>

<s>Tijek igre 
Na početku dijeljenja, svi igrači u pot stavljaju jednak iznos novca poznat kao "ante".</s><s>Potom od djelitelja (u smjeru kazaljke na satu od prvog slijeva) dobivaju po dvije karte licem dolje (hole cards) i jednu licem gore (kolokvijalno poznata kao "door card").</s><s>Igrač s najnižom kartom započinje ulaganje (poznato kao "third street") postavljajući prisilni ulog (tzv. bring-in, obično u iznosu od 1/3 do 1/2 malog uloga), a ostali igrači nastavljaju ulaganje u smjeru kazaljke na sat.</s><s>Igrači tada imaju opciju odustati (fold), zvati bring-in (call) ili povisiti ulog (complete) do iznosa malog uloga (small bet).</s><s>Ako jedan od igrača povisi na mali ulog, ostatak ulaganja vrši se prema uobičajenim pravilima limit pokera.</s>

<s>Nakon što ulaganje završi, svaki igrač dobiva četvrtu kartu, licem gore, i slijedi drugo ulaganje ("fourth street").</s><s>Igra počinje od igrača s najboljom kombinacijom od dvije karte licem gore (fleševi i skale ne vrijede za ovu svrhu), a ulaganje se obavlja u iznosima od višekratnika malog uloga.</s><s>Ako taj igrač drži par na stolu, ima mogućnost umjesto uobičajenog malog uloga napraviti veliki ulog (big bet).</s><s>Nakon drugog ulaganja slijedi peta karta, licem gore i treće ulaganje ("fifth street").</s><s>Ovdje više nije dozvoljeno koristiti mali ulog, nego samo veliki.</s><s>U istoj maniri odvija se i četvrto ulaganje ("sixth street"), poslije podjele šeste karte, koja je ujedno i zadnja koja se dijeli licem gore.</s><s>Sedma, posljednja karta, dijeli se svakom igraču licem dolje, nakon koje slijedi posljednja tura ulaganja ("seventh street"), nakon koje preostali igrači polažu sve karte licem gore na stol i uspoređuju ruke.</s><s>Pot dobiva igrač s najboljom poker kombinacijom od pet karata koju može sastaviti od svojih sedam karata (dvije karte koje ne iskoristi u dodjeli pota ne igraju apsolutno nikakvu ulogu).</s><s>Ako su svi igrači osim jednog u nekom trenutku u ulaganju već odustali (foldali), tada preostali igrač osvaja čitav pot bez uspoređivanja ruku.</s>

<s>Varijante 
Jedna od popularnih amaterskih varijanta 7 Card Studa je Mississippi Stud, starija verzija koja je bila popularna na brodskim kasinima na rijeci Mississippiju na američkom Jugu.</s><s>U toj verziji uklonjeno je ulaganje između četvrte i pete karte, te igrači nakon prve ture ulaganja dobivaju dvije karte i odmah idu na "fifth street".</s><s>Takva je verzija po strukturi razvitka ruke sličnija Texas Hold'emu, pa stoga ubrzava igru.</s>

<s>Međutim, puno su poznatije i češće u profesionalnoj igri varijante Razz i 7 Card Stud Hi-Lo/8 or Better (često nazivan i 7 Card Stud/8 ili samo Stud/8).</s>

<s>Razz 
Pravila razza slična su osnovnim pravilima 7 Card Studa, s razlikom da ne pobjeđuje najbolja ruka, već najgora, sa stanovitim iznimkama.</s><s>Naime, aševi se uvijek smatraju niskim kartama (niži su po vrijednosti od dvojke) u svrhu Razza, a skala i boja (time uključeno i skala u boje, te royal flush) nisu priznate kombinacije.</s><s>Tako, primjerice, A-A-K-Q-J u Razzu pobjeđuje protiv 2-2-5-4-3, a K-Q-J-10-A i 5-4-3-2-A nisu ništa gore doli visoke karte (štoviše, 5-4-3-2-A je najjača kombinacija u Razzu, koja često garantira igraču čitav pot, osim ako netko drugi također drži 5-4-3-2-A), te time pobjeđuju jedan par ili još više kombinacije.</s><s>Tako je u Razzu najslabija moguća kombinacija full house, dame i kraljevi (Q-Q-Q-K-K), moguć samo ako igrač u svojih sedam karata drži točno K-K-K-Q-Q-Q-Q ili K-K-K-K-Q-Q-Q.</s><s>Suprotno od uobičajenog američkog imenovanja kombinacije visoke karte A-high, K-high, Q-high itd., u Razzu se koristi nazivlje K-low, Q-low, J-low itd., te je 5-low ili 5-4-3-2-A najbolja kombinacija visoke karte.</s>

<s>Zbog promijene poretka dobitnih kombinacija u Razzu, postoje promijene i u tijeku igre.</s><s>Na početku dijeljenja prisilni ulog odnosno bring-in postavlja igrač s najvišom kartom licem gore, a od fourth streeta nadalje ulaganje počinje od igrača s "najlošijom" kombinacijom karata licem gore.</s><s>Budući da je u igri s tri ili više igrača pobjednička ruka gotovo uvijek visoka karta, započeti dijeljenje s nekoliko visokih karata je često velik hendikep, pa se profesionalci u Razzu obično upuštaju u ulaganje s manje početnih kombinacija nego u običnom 7 Card Studu.</s>

<s>7 Card Stud Hi-Lo 
7 Card Stud Hi-Lo igra se po gotovo potpuno jednakim pravilima kao i običan 7 Card Stud.</s><s>Razlika je u tome što u Hi-Lo verziji na kraju dijeljenja pot dijele najbolja i najgora kombinacija.</s><s>Najbolja kombinacija određuje se prema uobičajenom rangiranju kombinacija, dok se najgora kombinacija određuje prema pravilima Razza.</s><s>Igrač ne mora koristiti istih pet karata za obje kombinacije, već po pet karata za svaku izabire po potrebi.</s><s>7 Card Stud Hi-Lo obično se igra u verziji 8 or Better (među profesionalcima poznata kao Stud/8, Stud8 ili Seven Eight) sa kvalifikacijama, gdje najgora kombinacija može osvojiti dio pota samo ako su sve karte u kombinaciji 8 ili niže (dakle, 8-7-6-5-4 i niže kombinacije).</s><s>Ako nitko od preostalih igrača na uspoređivanju karata ne može sastaviti kvalificiranu najgoru kombinaciju, najbolja kombinacija odnosi cijeli pot.</s><s>Ova verzija se katkad igra u obliku 9 or Better (Stud/9), gdje se najgora kombinacija može kvalificirati i ako je između 9-8-7-6-5 i 9-4-3-2-A.</s>

<s>Rijetka je verzija poznata pod nadimkom Q, gdje kvalifikacija nema, te pri uspoređivanju najbolja i najgora kombinacija uvijek dijele pot, bez obzira na kvalitetu ijedne od njih.</s><s>Kako igrač ne mora koristiti istih pet karata za obje kombinacije, isti igrač može pri uspoređivanju pobjediti u obje kategorije, iako je to sada zamjetno teže.</s>

<s>Poker</s>

